|  |  |
| --- | --- |
| ***Визия за ОСП след 2020 г.*** |  |

**4. На 20 май Европейската комисия прие нова Стратегия за биологично разнообразие - да върнем природата в живота си, както и стратегията „От Фермата до трапезата“ за справедлива, здравословна и екологосъобразна продоволствена система.** Двете стратегии се допълват взаимно и обединяват природата, земеделските стопани, предприятията и потребителите за съвместна работа с цел бъдещо устойчиво развитие. В съответствие с Европейската Зелена сделка те предлагат амбициозни действия и ангажименти на ЕС за спиране на загубата на биологичното разнообразие в Европа и света и трансформиране на продоволствените системи в глобални стандарти за конкурентоспособна устойчивост, опазване на здравето на човека и планетата. Кризата с COVID-19 показа колко е важна за обществото добре работещата продоволствена система. Новата стратегия за биологичното разнообразие се спира на основните фактори за загубата на биологично разнообразие. Тя също така има за цел да включи биологичното разнообразие като неразделна част от общата стратегия на ЕС за икономически растеж. Действията, предвидени за опазване, устойчиво използване и възстановяване на природата, ще доведат до икономически ползи за местните общности и ще създадат устойчиви работни места и растеж. За биоразнообразието ще бъде отпуснато финансиране в размер на 20 млрд. евро годишно от различни източници, в т.ч. фондове на ЕС, национално и частно финансиране. Стратегията „От фермата до трапезата“ ще спомогне за прехода към устойчива продоволствена системa. Тя ще намали екологичния и климатичния отпечатък на продоволствената система на ЕС и ще укрепи нейната устойчивост, като опазва здравето на гражданите и гарантира поминъка на икономическите оператори. Стратегията поставя конкретни цели за трансформиране на продоволствената система на ЕС, които включват намаляване с 50 % на използването на пестициди и риска от тях, намаляване с най-малко 20 % на използването на торове, намаляването с 50 % на продажбите на антимикробни средства, използвани за отглеждани в стопанствата животни и аквакултури, както и заделянето на 25 % от земеделската земя за биологично земеделие. Стратегията предлага и амбициозни мерки, които да гарантират, че най-лесният вариант за гражданите на ЕС ще бъде и най-здравословният, в т.ч. подобряване на етикетирането, с което да се отговори по-добре на нуждата на потребителите от информация относно здравословните и устойчиви храни. Като основни части от Зелената сделка тези две стратегии ще подпомогнат и икономическото възстановяване. В контекста на кризата с коронавируса те ще подсилят устойчивостта на обществото ни към бъдещи пандемии и заплахи. Стратегиите имат и важни международни аспекти. Стратегията за биологичното разнообразие потвърждава решимостта на ЕС да служи за пример в преодоляването на глобалната криза с биологичното разнообразие. Стратегията „От фермата до трапезата“ има за цел да насърчи глобалния преход към устойчиви продоволствени системи в тясно сътрудничество с международните партньори. Повече информация относно Стратегията от „От фермата до трапезата“ и Стратегията за биологично разнообразие може да получите от Приложение 1 и Приложение 2.

**5. Фермерските лобита и заинтересованите страни настояват за предпазливо отношение към Стратегиите „От фермата до трапезата“ и “Биологично разнообразие 2030“.** Най-голямата фермерска организация в ЕС Копа- Кожека предупреди за застрашаване на стратегическия интерес на ЕС към храните, стабилността, конкурентоспособността на селското стопанство и селскостопанските доходи, които без това са силно повлияни от пандемията COVID-19, след публикуване на Стратегиите „От фермата до трапезата“ и “Биологично разнообразие 2030“ на 20 май 2020 г. Копа- Кожека настоява за независима оценка на въздействието, преди да се предприемат законодателни действия. Преди публикуването на предложението за Многогодишната финансова рамка и Инструмента за възстановяване на 27 май, организацията отправя предложение за съгласувани политики на ЕС, както и за достатъчно финансиране, за да могат земеделието и горското стопанство да продължат да допринасят за различните цели на Общностт, като осигуряване на безопасност и устойчивост на храните, снабдяване с възобновяеми суровини и осигуряване на работни места в селските райони. В същото време трябва да продължат екологичните и биологичните практики и борбата за изменението на климата. Визирайки Стратегията „От фермата до трапезата“, лобистите от Копа-Кожека биха искали да видят бъдещите цели съпътствани от цялостна оценка на въздействието за земеползването в сектора. Те предлагат да има подходяща консултация със съответните заинтересовани страни, по-специално относно използването на продукти за растителна защита, продажби на антимикробни средства, използване на торове и правила за хуманно отношение към животните. По отношение на целта 25% от земеделската земя да бъде за биологично земеделие до 2030 г., Копа- Кожека счита, че ЕК трябва да отчита кумулативното социалното и икономическото въздействие на типично по-ниските органични добиви, както и пазара, реалностите и намаляването на конвенционалните добиви поради липсата на необходимите инструменти. В допълнение, от Копа- Кожека подчертават, че всеки тип етикетиране на хранителните стойности и насоките за диети трябва да се основават на здравата наука и да се избягва опростения подход, който може да бъде подвеждащ. Според тях, успехът на двете стратегии ще зависи от земеделските стопани, собствениците на гори и техните кооперации. Конфедерацията на европейските собственици на гори (CEPF) приветства целта за запазване и засилване на биоразнообразието вкл. в европейските гори. Конфедерацията обаче подчертава, че Стратегията за биологичното разнообразие 2030, пропуска възможността да гарантира съгласуваност и правилна политика относно ползите за климата и биоразнообразието, произтичащи от използването на дървесина, която е устойчив и локален източник. Международната федерация на биоземеделското движение, група към ЕС (IFOAM ЕС) приветства двете стратегии и целта 25% от земеделската земя да е за биологично земеделие до 2030 г., както и мерките за повишаване на търсенето на биологични продукти чрез схеми за насърчаване. Федерацията подчертава, че трябва да се преобразува селското стопанство на ЕС за справяне с кризите от климатичните промени и биологичното разнообразие. Селскостопанските системи трябва да станат по-устойчиви. Междувременно Европейският съвет на младите земеделски производители (CEJA) подчертава, че двете Стратегии не са успели да предложат дългосрочна визия и е подценена ролята на фермерите и новите поколения в бъдещето на хранителните системи. Те допълват, че ограниченият достъп до земя - най-голямото предизвикателство за младите бъдещи земеделски стопани в ЕС, дори не е споменато в документа и показва, че стратегията „От фермата до трапезата“ не успява да разпознае нуждите и амбициите на земеделските производители в този дебат. От своя страна Европейският съюз за търговия с животни и месо (UECBV) заяви, че иска да види „балансирано подобрение“ на стратегията „От фермата до трапезата“, за да се гарантира, че тя постига целта „никой да не изостава”. Приносът на Съюза към Зелената сделка ще стане чрез продължаване на промоцията за устойчиво животновъдство плюс производство и консумация на месо, като не се забравя, че те имат дълбоки корени в европейската култура и хранителни навици. Индустрията за производство на храни и напитки в ЕС (Food Drink Europe ) подкрепя амбицията, че хранителните системи трябва да станат златен стандарт за екологична, социална и икономическа устойчивост и заявяват, че „докато хранителните системи проявяват устойчивост през цялата пандемия COVID-19, осигурявайки на потребителите непрекъснат достъп до безопасни, питателни и достъпни храни и напитки, тази устойчивост трябва да бъде допълнителна подобрена, за да се подготви за други значителни предизвикателства, по-специално за промените в климата“. Производителите от федерацията на Европейските комбинирани фуражи (FEFAC) приветстват готовността на ЕК за засилване на продоволствената сигурност, както на глобално ниво, така и на равнище ЕС и за устойчивост на селското стопанство и хранителните системи. Международната платформа за храни и фуражи (IPIFF) приветства публикуването на стратегията "От фермата до трапезата". Платформата стартира брошура, озаглавена "Етапи от сектора на насекомите за устойчиви вериги за доставка на храни". Организацията подчертава, че преходът към по-устойчива храна е взаимосвързан с диетичните модели, докато ролята на производството на насекоми е ключова за осигуряването на разнообразие и местни и питателни хранителни продукти, които са от съществено значение за подпомагане на прехода към по-здравословни и устойчиви в бъдеще диети. Организацията представляваща интересите на европейската растително-маслена и протеино-брашнена промишленост (FEDIOL) споделя целта за подпомагане на прехода към по-устойчива хранителна система на ЕС. Организацията заявява, че предложените пътни карти водят до промени на моделите на потребление и производство, към подобрена устойчивост с потенциални далечни последици за всички участници във веригата вкл. за потребителите. Организацията за хуманно отношение към животните в Европа (Animal health Europe) подкрепя амбицията на ЕК да „върви към справедлива, здрава и екологично чиста хранителна система, с трансформация, основана на иновативни и благоприятни технологии, като същевременно се зачита биоразнообразието и околната среда“. Те казват, че приоритизиране на финансирането на национално и европейско равнище за „иновативно ранно здравеопазване на животните, изследвания чрез програми като „Хоризонт Европа“ ще бъдат ключови за „разработване на нови поколения ваксини и други превантивни инструменти и терапии. Европейската асоциация за защита на културите (ECPA) заявява, че "би приветствала реалистични цели, отразяващи резултатите от оценка на въздействието. Комитетът на регионите (КР) приветства предложените екологични цели, които са много подобни на тези, предложени от институцията в становището за ОСП след 2020 г., прието на 5 декември 2018 г. КР предлага да се включат пет количествено определени екологични цели до 2027 г. в бъдещата ОСП, а именно: 30% намаление на парниковите газове от селското стопанство във всяка държава-членка (ДЧ); удвояване на площта на земята, използвана за биологично производство на ниво държава-членка или поне 30% от използваната земеделска площ (в сравнение с 2017 г.); минимум 30% намаление на употребата на пестициди на ниво държава-членка (в сравнение с 2017 г.); гаранция, че 100% от повърхностните и подземните води ще отговарят на Директивата за нитратите, без изключения.

**6. Неправителствените екологични организации широко приветстват двете пътни карти**. Европейското бюро по околна среда (EEB) приветства визията за бъдещето на природата и земеделието, двете стратегии „От фермата до трапезата“ и “Биологично разнообразие 2030“, както и предстоящия план за възстановяване от кризата с коронавируса (27 май). Най-голямата организация за опазване на околната среда, която се състои от 160 члена в над 30 държави приветства намалението с 50% на употребата на пестициди в европейските стопанства, намалението на употребата на торове и намалението на замърсяването с азот, но подчертава, че недостатъчно внимание е обърнато на трансформирането на начина на хранене (диетите), за да бъде по-здравословен и устойчив. WWF приветства навременните пътни карти за постигане на устойчиво биоразнообразие, политики за храните и селското стопанство за следващото десетилетие на фона на продължаващата епидемия от COVID-19. Организацията счита, че двете стратегии ще доведат до промяна по теми като защитени зони, възстановяване на природата, биологично земеделие и намаляване на селскостопанските химикали. Тя оценява новото изискване към държавите членки да определят сравними цели при изготвянето на Стратегически планове по ОСП, но съжалява, че не успява да се справи с интензивното производство и прекомерната консумация на месо и млечни продукти. Организацията Грийнпийс подчертава, че ЕК признава вредното въздействие, което прекомерното производство и свръхконсумацията на месо оказва за здравето, природата и климата, но не предлага действия за неговото намаляване. Мрежата за действие срещу пестициди (PAN) приветства стемежа за намаление на общата употреба и риска от химически пестициди с 50% до 2030 г. и намалението на използването на по-опасни пестициди с 50%. Изследователи от Института за европейска политика по околна среда (IEEP) заявяват, че стратегията от “Фермата до трапезата“ е важна нова отправна точка, която изважда съществуващите политики от традиционните сектори и тесен обхват. Според Farm Europe („Земеделието на Европа“) Стратегията за биологичното разнообразие ще намали производството на храни с най-малко 15% през следващото десетилетие. Те заявяват, че въздействието на планираната 10% земеделска земя под угар ще доведе до намаление с близо 10% на обработваемата земя за производство на култури, настоявайки, че би било„ невъзможно да се заделят само маргинални или по-малко продуктивни земи“. Въпреки че се казва, че ефектът от намаляването на употребата на пестициди и торове е „по-труден за оценка“ платформата прогнозира, че съкращаването „ще има рязко отрицателно въздействие върху добивите“. Планираното увеличение на биологичните площи означава допълнително намаление с 3,5% на производството на храни. Farm Europe изразява съмнение, че потребителите, изправени пред дългосрочния икономически удар от COVID-19, биха били готови да платят допълнителните производствени разходи за органична храна. Засаждането на „поразителните 3 милиарди дървета ", както ги определя Farm Europe в изявлението си също биха отнели земя за производство. Това предполага, че ще отнеме огромна площ пасища, приблизително до 13%. Farm Europe добавя, че доходите и конкурентоспособността на фермерите също ще пострадат в резултат на загубата при производството на храни до края на това десетилетие.

**7. Направете храната нещо повече от стока за потребителите, призова група от водещи научни консултанти**. Отношението към храната трябва да бъде като към общо благо, вместо към обикновена потребителска стока, като устойчивостта трябва да бъде в основата на определяната политика. Такова е мнението на група от експерти – главни научни съветници, изразено в доклада „Към устойчива хранителна система“ (ориг. англ. Towards a Sustainable Food System), на които е възложено от Европейската комисия да изследват как системата може да бъде направена напълно устойчива. Председател на групата е проф. Карина Кескитало (преподавател по политически науки в департамента по география към университета Umeå), а членовете са експерти в области от ядрена физика до социология. Докладът „Към устойчива хранителна система“ беше публикуван на 20 май, като един от документите, които придружават публикуването на стратегията „От фермата до трапезата“. Според научните съветници екологичната, социалната и икономическата устойчивост трябва да бъде „централна цел на всички политики, които имат отношение към храните“. Експертите оспорват приетото всеобщо схващане на повечето хора, които са част от системата за производство на храни, че храната е средство за търговия, чиято стойност „се определя от пазарната цена“. На храната се гледа като на стока и целта на системата за производство на храни е да увеличи производството (по-специално на храни, богати на калории), „докато в същото време, се минимизират разходите“. Експертите призовават за изготвяне на интегрирана стратегия за производство на храни, като обясняват, че в момента „все още е водещ подходът, при който отделните дирекции на ЕК разглеждат поотделно различните компоненти за производство на храни“. Разработването на стратегията и политиката „трябва да започне от еднакъв набор балансирани екологични, социални цели за устойчивост, което да промени подхода в момента към политиките за храни“. Като пример за тяхното разбиране, експертите казват, че „свръх консумацията и недохранването не трябва да бъдат разглеждани от политиците единствено от гледна точка на общественото здраве“, а да се разглеждат също като „хранителен отпадък, който застрашава околната среда“, както и като „форма на хранителна несигурност“, придружена от икономически проблем, „вследствие на спад в производителността“. Прилагането на цялостен подход би означавало „допълнителна увереност, че инициативи или дейности, насочени към устойчивото производство на храни в дадена област на политиката, няма да противоречат или застрашат инициативи или дейности, насочени към устойчиво производство на храни в друга област на политиката“. Вследствие на това, политиките, които имат отношение към храните „биха били разработвани заедно, като се основават на единна стратегия, която се базира на основата цел за постигане на устойчивост“. Експертите настояват също Комисията да „поеме водеща роля и да подкрепи трансформацията на политиките за храните на глобално, европейско, национално, регионално и местно ниво“. Авторите на доклада подчертават, че е необходимо политиката да се фокусира върху производителите на храни и потребителите. Те се аргументират с това, че докато производителите и потребители са най-големите групи от участниците в цялата система на храните, в същото време те имат изключително малко възможности за въздействие върху самата политиката, въпреки че политиките са насочени предимно към тях. Преработвателите и търговците на дребно оказват много силно влияние върху решенията на производителите и потребителите, което „налага по-голям фокус на политиките за производство на храни върху тях “.

**8. Европейската комисия (ЕК)** **счита, че предложението за реформа на ОСП е съвместимо с амбициите на Зелената сделка**. Реформата на Общата селскостопанска политика (ОСП), предложена от ЕК през юни 2018 г., въвежда по-гъвкав подход, базиран на изпълнение и резултати, който отчита местните условия и нужди, като същевременно увеличава амбициите на ниво Европейски съюз (ЕС) по отношение на устойчивостта. По искане на Европейския парламент (ЕП), ЕК публикува „[Анализ на връзките между ОСП и Зелената сделка“](https://translate.google.com/translate?hl=en&prev=_t&sl=en&tl=bg&u=https://ec.europa.eu/info/sites/info/files/food-farming-fisheries/sustainability_and_natural_resources/documents/analysis-of-links-between-cap-and-green-deal_en.pdf), който разглежда приноса на предложението за реформа на ОСП в ангажиментите на ЕС за опазване на околната среда, климата и биоразнообразието, определени в Европейската Зелена сделка, както и определя стъпките, необходими за пълната съвместимост на бъдещата ОСП със Зелената сделка и нейните стратегии като „От фермата до трапезата“ и „Биоразнообразие“. Като първа стъпка, [деветте общи цели](https://translate.google.com/translate?hl=en&prev=_t&sl=en&tl=bg&u=https://ec.europa.eu/info/food-farming-fisheries/key-policies/common-agricultural-policy/future-cap_bg%23objectives#objectives) на Стратегическия план (СП) на ОСП обхващат икономическите, социалните и екологичните измерения в съответствие с амбициите на Зелената сделка. [Новият начин на работа](https://translate.google.com/translate?hl=en&prev=_t&sl=en&tl=bg&u=https://ec.europa.eu/info/news/new-way-working-future-farming-2020-may-20_bg) е един от основните елементи, които правят предложенията съвместими със Зелената сделка. Въз основа на задълбочена оценка на местните условия и нужди, държавите-членки (ДЧ) ще изготвят национален стратегически план, който ще обясни как ще се използват инструментите на ОСП за постигане на деветте цели. За да гарантира, че тези планове са съгласувани и съответстват на изискваната амбиция за опазване на околната среда, ЕК ще одобри всеки стратегически план преди прилагане. Накрая, количествените цели ще позволят на ЕК да наблюдава напредъка, постигнат от държавите членки при прилагането на ОСП. Предложението за ОСП включва инструменти, които ще насърчават практиките за устойчиво земеделие в целия ЕС. Сред тях са условността и новите „еко-схеми“. В рамката за развитие на селските райони (РСР) са включени ангажименти за управление на околната среда и климата, инвестиране в зелена инфраструктура, трансфер на знания и иновацииили развитие на достъпа до бърз широколентов интернет в селските райони. Съгласно предложението за ОСП минимум 30% от средствата за РСР трябва да се използват за интервенции, които са насочени към конкретни цели, свързани с околната среда и климата.  Също така се включват и цели за възстановяване на баланса във веригата на доставки на храни**,**както и допринасяне за новите обществени потребности, свързани с храните и здравето, включително безопасни, питателни и устойчиви храни, хранителни отпадъци и хуманно отношение към животните . ЕК ще продължи да подкрепя сътрудничеството между производителите чрез организациите на производители. В „Анализ на връзките между ОСП и Зелената сделка“ ЕК подчертава основните елементи за бъдещата ОСП, които трябва да бъдат запазени в процеса на преговорите, за да се гарантира съвместимост с амбициите на Зелената сделка. Един от тях е ДЧ да бъдат задължени да покажат в своите стратегически планове за ОСП как ще постигнат по-голямо ниво на амбиция, отколкото в момента, по отношение на целите на околната среда и климата – принципа „никакво връщане назад“ . Тази амбиция изисква също така да се запазят завишената условност и изискванията за задължителни бюджети (ring-fencing requirement) по отношение РСР. ЕК също така предлага допълнителни практически действия от страна на службите на ЕК като структуриран диалогс ДЧ и отправяне на препоръки към тях,въз основа на анализ на ситуацията във всяка отделна държава-членка, като взема предвид целите на Зелената сделка. ЕК също така ще предлага да преобразува текущата си Мрежа за земеделска счетоводна информация (FADN) в  Мрежа за данни за устойчивост на земеделието. „Анализът на връзките между реформата на ОСП и Зелената сделка“ заключава, че реформата има потенциал да развие Зелената сделка, но ключовите елементи на предложенията трябва да се подкрепят в процеса на преговорите и да се разработят някои подобрения и практически инициативи, които да улеснят постигането на амбициите на Зелената сделка.

***Приложение 1***

**СТРАТЕГИЯ „ОТ ФЕРМАТА ДО ТРАПЕЗАТА“- ЗА СПРАВЕДЛИВА, ЗДРАВОСЛОВНА И ЕКОЛОСЪОБРАЗНА ПРОДОВОЛСТВЕНА СИСТЕМА**

**1. НЕОБХОДИМОСТ ОТ ДЕЙСТВИЕ.** „Зелената сделка“ има за цел да направи климата на Европа неутрален до 2050 г. Като част от тази сделка, Стратегията „От фермата до трапезата“ дава възможност за подобряване на начина на живот, здравето и околната среда. Има спешна нужда от **намаляване на употребата на пестициди и антимикробни средства, намаляване на излишното торене, увеличаване на биологичното земеделие, хуманно отношение към животните** и **възстановяване на загубата на биоразнообразие.** Необходима е промяна в **диетите** **на** **хората**. Усилията за повишаване на изискванията в хранителната система на ЕС следва да бъдат придружени от политики, които спомагат за **повишаването на стандартите в световен мащаб.** Тази стратегия поставя акцент върху новите възможности, както за гражданите, така и за операторите на храни.

**2. ИЗГРАЖДАНЕ НА ХРАНИТЕЛНА ВЕРИГА, КОЯТО РАБОТИ ЗА ПОТРЕБИТЕЛИТЕ, ПРОИЗВОДИТЕЛИТЕ, КЛИМАТА И ОКОЛНАТА СРЕДА И ГАРАНТИРА**: неутрално или положително въздействие върху околната среда; осигуряване на продоволствена сигурност; запазване на достъпност на храните, насърчаване на конкурентоспособността в сектора на доставките в ЕС, насърчаване на търговията, създаване на нови възможности за бизнес. Европейската комисията /ЕК/ ще направи законодателно предложение за рамка за устойчивата хранителна система до края на 2023 г.

**2.1. Осигуряване на устойчиво производство на храни**

Всички участници в хранителната верига трябва бързо да трансформират методите си на производство и да допринесат за **намаляване и оптимизиране на използването на входящи вещества (напр. пестициди, торове).** Тези решения изискват човешки и финансови инвестиции. ЕК ще разработи по План за действие за кръгова икономика. Например, изграждане на модерни био рафинерии, които произвеждат био торове, протеинови фуражи и биоенергия. Земеделските стопани трябва да усвоят възможностите за намаляване на метановите емисии от животновъдството чрез развитие на **производството на** **възобновяема енергия.** Стопанствата също имат потенциал да произвеждат биогаз от други източници на отпадъци и остатъци. Тези инвестиции трябва да бъдат приоритетни в бъдещите стратегически планове на ОСП. ЕК ще представи Нов план за действие за кръгова икономика- за по-чиста и по-конкурентна Европа.

Използването на **химически пестициди** е един от източниците на замърсяване на околната среда. ЕК вече е създала Хармонизиран показател за риска. **ЕК ще предприеме допълнителни действия за намаляване до 2030 г.** **на общата употреба и риска от химически пестициди с 50% и на използването на по-опасните пестициди с 50%** За постигане на тази цел ще се предприемат следните действия: ЕК ще преразгледа Директивата за устойчивото използване на пестицидите, подобряване на разпоредбите за интегрирано управление на вредителите и насърчаване на по-голямото използване на безопасни алтернативни. ЕК ще улесни пускането на пазара на пестициди, съдържащи биологично активни вещества и ще засили оценката на риска. ЕК ще предложи промени относно статистиката за пестицидите за преодоляване на пропуските в данните и насърчаване на разработването на политики, основани на доказателства.

**Излишъкът на хранителни вещества** (особено азот и фосфор) е друг източник за замърсяване на околната среда. **ЕК ще предприеме действия за намаляване на загубите на хранителни вещества с поне 50%, като същевременно ще се гарантира, че няма да има влошаване на плодородието на почвата.** **Това ще намали използването на торове най-малко с 20% до 2030 г.** Действията, които ще са предприемат са: ЕК ще улесни пускането на пазара на устойчиви и иновативни фуражи добавки. Държавите-членки ще разработят интегриран план за действие за управление на хранителните вещества за справяне със замърсяването при източника и увеличаване на устойчивостта на животновъдния сектор.

**Антимикробна резистентност и внимателната употреба на антимикробни препарати за селскостопанските животни.** **ЕК ще предприеме действия за намаляване на общите продажби на антимикробни средства в ЕС за селскостопански животни и аквакултури с 50% до 2030 г.** ЕК ще предприеме следните действия: Оценка и преглед на законодателството за хуманно отношение към животните, включително относно транспортирането на животни и клане на животни. Ще направи предложение за преразглеждане на регламента за фуражните добавки, с цел намаляване навъздействие върху околната среда.

**Биологичното земеделие** оказва положително влияниевърху биоразнообразието, създава работни места и привлича млади фермери. **ЕК ще предложи план за действие за биологичното земеделие. Целта е най-малко 25% от земеделските земи на ЕС да са с биологично земеделие до 2030 г. и значително да се увеличи органичната аквакултура.** Преходът трябва да бъде подкрепен от бъдещата ОСП. Новите „еко-схеми“ ще предлагат основен поток за финансиране на засилването на устойчивите практики, като прецизно земеделие, агроекология (включително биологично земеделие), въглеродно земеделие и агролесовъдство. ЕК ще отправи препоръки към всяка държава-членка относно деветте цели на ОСП, преди официално да представят проекта на стратегически планове. ЕК ще обърне особено внимание на адресирането на целите на Зелената сделка и на Стратегията за биологичното разнообразие до 2030 г. Държавите членки трябва да определят изрични национални ценности за тези цели, като се вземе предвид тяхното специфично положение. Въз основа на тези стойности държавите членки ще идентифицират необходимите мерки в своите стратегически планове.

**2.2 Осигуряването на продоволствената сигурност** е от съществено значение за бъдещото развитие на ЕС. За постигане на тази цел ЕК ще разработи План за действие при извънредни ситуации за гарантиране на снабдяването с храни и продоволствената сигурност по време на криза.

**2.3 Стимулиране на устойчивата преработка на храни, търговия на едро, дребно, гостоприемство на храна и практически услуги.** Комисията ще търси ангажименти от хранителните компании и организации за поемането на конкретни действия за здравословна и устойчива храна, като се акцентира по-специално върху: Стартиране на инициативи за стимулиране на преформулирането на преработена храна. Създаване на хранителни профили за ограничаване на промоцията на храни с високо съдържание на мазнини, захари и сол. Предприемане на действия за насърчаване на устойчиви и социално отговорни производствени методи и кръгови бизнес модели.

**2.4 Насърчаване на устойчивото потребление на храни и улесняване на преминаването към здравословни, устойчиви диети.** Настоящите модели на **консумация на храна** са неустойчиви, както за здравето, така и за околната среда. Консумацията на пълнозърнести храни, плодове и зеленчуци, бобови растения и ядки е недостатъчна в ЕС. **Ограничаването на нарастването на наднорменото тегло и затлъстяването в ЕС до 2030 г. е от решаващо значение.** В тази връзка ЕК ще направи преглед на училищната схема, ще използва данъчните стимули.

**2.5 Намаляване на загубата на храна и отпадъците** е от голямо значение за постигане на устойчивост. **Комисията се ангажира да намали наполовина хранителните отпадъци на глава от населението до 2030 г.** ЕК ще използва нова методология за измерване на хранителните отпадъци.

**2.6 Борба с измамите,** които застрашават устойчивостта на хранителните системи.

**3. ОСИГУРЯВАНЕ НА ПРЕХОДА.** Ключови двигатели за осигуряване на прехода към устойчива и здравословна продоволствена система са:

 **3.1 Научните изследвания, иновациите, технологиите и инвестициите.** В Хоризонт 2020, ЕК подготвя допълнително 1 милиард евро за приоритетите на Зелената сделка**. В Хоризонт Европа,** ЕК предлага финансовият ресурс в размер на 10 милиарда евро да се отпусне за научни изследвания и иновации в храна, биоикономика, природни ресурси, селско стопанство, рибарство, аквакултури и околна среда, използването на цифрови технологии. Бързият интернет също дава възможност за включване на прецизното земеделие и използването на изкуствен интелект. ЕК има за цел да ускори внедряването на бърз широколентов интернет в селските райони за постигане на целта за 100% достъп до 2025 г.

**3.2** **Консултантските услуги, споделянето на данни, знания и умения** са от ключово значение, за да могат всички участници в хранителната система да станат устойчиви. Комисията ще насърчава ефективни системи за знания и иновации в селското стопанство (AKIS). В своите стратегически планове за ОСП, държавите членки ще трябва да увеличат помощта за AKIS за постигане на целите и задачите на Зелената сделка.

**4.ТЪРГОВСКАТА ПОЛИТИКА НА ЕС СЛЕДВА ДА ДОПРИНЕСЕ ЗА ЗАСИЛВАНЕ НА СЪТРУДНИЧЕСТВОТО И ЗА ПОСТИГАНЕ НА АМБИЦИОЗНИ РЕЗУЛТАТИ.**

**5. ИЗВОД.** Европейската Зелена сделка е възможност да се съгласува хранителна система с нуждите на планетата и да се отговори положително на стремежите на европейците за здравословна, справедлива и екологично чиста храна. Целта на тази стратегия е да направи хранителната система на ЕС глобален стандарт за устойчивост.

***Приложение 2***

**СТРАТЕГИЯ НА ЕС ЗА БИОЛОГИЧНОТО РАЗНООБРАЗИЕ 2030 ДА ВЪРНЕМ ПРИРОДАТА В ЖИВОТА СИ**

**1. БИОРАЗНООБРАЗИЕ - НЕОБХОДИМОСТ ОТ ДЕЙСТВИЕ**

Нуждаем се от природата в живота си. Защита и възстановяване на биоразнообразието и добре функциониращите екосистеми са от ключово значение за повишаване на устойчивостта. Европейската Зелена сделка е компасът за нашето възстановяване. Инвестиции в природния капитал, включително възстановяването на богатите на въглерод местообитания и климата са сред най-важните политики. Тази стратегия е крайъгълният камък и гарантира, че биоразнообразието на Европа е на път към възстановяване до 2030 г. в полза на хората, планетата, климата и икономиката, в съответствие с Програмата за устойчиво развитие за 2030 г.

**2. ОПАЗВАНЕ И ВЪЗСТАНОВЯВАНЕ НА ПРИРОДАТА.** По-доброто опазване на природата и възстановяване на местообитанията и видове ще се осъществи чрез  разширяване на мрежата от защитени територии и чрез разработване на амбициозен план за възстановяване на природата в ЕС .

**2.1. Съгласувана мрежа от защитени територии**. Настоящата мрежа от правно защитени зони, включително тези, които са под строга защита, не са достатъчно добри. ЕС трябва да направи повече за природата и да изгради наистина **съгласувана Трансевропейска природна мрежа.**

**Ключовите ангажименти до 2030 г. за опазване на природата са:**

* Законова защита на минимум 30% от сухопътната площ на ЕС и 30% от морската площ на ЕС и интегриране на екологичните коридори като част от истинска Трансевропейска природна мрежа.
* Строга защита на поне една трета от защитените територии на ЕС, включително всички останали първични и старорастящи гори.
* Ефективно управление на всички защитени територии, като се определят ясни цели за опазването им, мерки и мониторинг по подходящ начин.

**2.2. План за възстановяване на природата в ЕС: възстановяване на екосистемите на сушата** **и в моретата.** Да се обърне тенденцията на загуба на биоразнообразие, светът трябва да бъде по-амбициозен по отношение на възстановяването на природата. Необходимо е да се разработи нов план за възстановяване на природата в ЕС.

**2.2.1.** Укрепване на правната рамка на ЕС за възстановяване на природата. За да се гарантира, че възстановяването на природата на сушата и в моретата ще нарасне, тази стратегия предлага две направления на действие:

* Европейската комисия (ЕК) ще представи предложение за правно обвързващи **цели** **на** **ЕС за възстановяване на природата** през 2021 г. за възстановяване на влошени екосистеми, по-специално на тези с най-голям потенциал за улавяне и съхраняване на въглерода и за предотвратяване и намаляване на въздействието на природните бедствия.  Подлежи на оценка на въздействието,
* ЕК ще поиска държавите членки да гарантират, че няма да се влошават **тенденциите в опазването** **и състоянието** на всички защитени местообитания и видове до 2030 г.

**2.2.2.** Връщане на природата в земеделските земи. За да подкрепи дългосрочната устойчивост както на природата, така и на земеделието, тази стратегия ще работи заедно с новата **стратегия „От фермата до трапезата“** и с **новата Обща селскостопанска политика** **(ОСП)** , включително чрез насърчаване на еко-схеми и схеми за подпомагане, основани на резултати. ЕК ще предприеме действия за намаляване с **50% на общото използване и на риска от химически пестициди до 2030 г.** и за намаляване с 50% на използването на по-опасни пестициди до 2030 г. За да се осигури място за дивите животни, растенията, опрашителите и естествените регулатори на вредителите има спешна необходимост от възстановяване на многообразието на ландшафта на **най-малко 10% от земеделската площ.** Биологичното земеделие също осигурява 10-20% повече работни места на хектар от конвенционалните стопанства и създава добавена стойност за селскостопанските продукти. За да се използва максимално този потенциал, най-малко **25% от земеделските земи в ЕС трябва да бъдат обработвани органично до** **2030 година.**

**2.2.3.** Справяне с вземането на земя и възстановяване на почвените екосистеми. **Почвата е изключително важен** **възобновяем ресурс**, който е жизненоважен за човешкото здраве и икономиката, както и за производството на храни. Ето защо е от съществено значение да се активизират усилията за **защита на плодородието на почвите, намаляване на ерозията на почвите и** **увеличаване на почвената органична материя**.

**2.2.4.** Увеличаване на количеството на горите и подобряване на тяхното здраве. Горите са изключително важни за биоразнообразието, климата и водите, за осигуряването на храни, лекарства и материали, за улавянето и съхранението на въглерода, за стабилизиране на почвите и пречистване на въздуха и водата. **ЕС трябва да увеличи количеството, качеството и устойчивостта на горите си** . ЕК ще предложи специална **стратегия** на **ЕС за горите,** в съответствие с по-широките амбиции за биологично разнообразие и неутралност на климата. Тя ще включва пътна карта за **засаждане на най-малко 3 милиарда допълнителни дървета в ЕС до 2030 г.**, при пълно спазване на екологичните принципи. ЕК ще създаде нова **Европейска платформа за екологично озеленяване  и информационна система за горите в Европа**.

**2.2.5**. Печеливши решения за производство на енергия. ЕК оценява **търсенето** и **предлагането на биомаса** в **ЕС и в световен мащаб** и свързаната с тях устойчивост. В съответствие с Директивата за възобновяемите енергийни източници, ЕК ще разработи и оперативни насоки през 2021 г. относно **новите критерии за устойчивост на горската биомаса за енергия.**

**2.2.6**. Възстановяване на доброто екологично състояние на морските екосистеми. **Възстановените и правилно защитени морски екосистеми** носят ползи за здравето, социални и икономически ползи за крайбрежните общности и за ЕС като цяло. **Морските ресурси трябва да се добиват** **устойчиво и трябва да има нулева толерантност към незаконните практики**. ЕК ще предложи **нов план за действие за запазване на рибните ресурси и защита на морските ресурси**.

**2.2.7**. Възстановяване на сладководни екосистеми. Необходими са по-големи усилия за **възстановяване на водата** **и** **екосистемите в сладководните басейни и на естествените функции на реките** за постигане на целите на Рамкова директива за водите. **Най-малко 25 000 км реки ще бъдат възстановени в свободно течащи реки от** **2030 г**.

**2.2.8***.*Озеленяване на градските и крайградските райони*.* ЕК призовава европейски градове с най-малко 20 000 жители да разработят амбициозни **планове за екологично развитие на градовете** до края на 2021 г. ЕК ще подкрепи държавите членки и местните и регионалните власти чрез техническо ръководство и помощ за мобилизиране на финансиране и изграждане на капацитет.

**2.2.9**. Намаляване на замърсяването. Замърсяването е ключов двигател на загубата на биологично разнообразие и оказва вредно влияние върху здравето и околната среда. ЕК ще разработи Стратегия за устойчивост на химическите вещества, заедно с **нулево замърсяване, т.нар. План за въздуха, водата и почвата**. ЕК ще насърчава целта за нулево замърсяване с азот, фосфор и торове чрез намаляване на загубите на хранителни вещества с най-малко 50%. Това ще доведе до **намаляване на използването на торове** **с** **поне 20%** .

**2.2.10.** Справяне с инвазивните чужди видове. Инвазивните чужди видове могат значително да подкопаят усилията за опазване и възстановяване на природата. ЕК предвижда прилагането на **Регламент** **за инвазивните чужди видове.** Целта ще бъде управление на установени чужди инвазивни видове и **намаление с 50% на броя на застрашените видове в Червения списък.**

**План за възстановяване на природата в ЕС: основни ангажименти до 2030 г.**

* Правно обвързващи цели на ЕС за възстановяване на природата, които ще бъдат предложени през 2021 г., подлежащи на оценка на въздействие;
* Възстановяване на спада на опрашителите;
* Намаление с 50% на риска и използването на химически пестициди и с 50% на използването на по-опасни пестициди;
* Най-малко 10% от селскостопанските площи да са с многообразен ландшафт;
* Най-малко 25% от земеделските земи да са под управлението на биологичното земеделие, а усвояването на агроекологични практики значително се увеличи;
* Засаждане на три милиарда нови дървета в ЕС, при пълно спазване на екологичните принципи;
* Постигане на значителен напредък при санирането на замърсени почвени участъци;
* Възстановяване на най-малко 25 000 км свободно течащи реки;
* Намаление с 50% на броя на видовете от Червения списък, застрашени от инвазивни видове;
* Загубите на хранителни вещества да се намалят с 50%, което да доведе до намаляване на използването на торове с поне 20%;
* Градовете с най-малко 20 000 жители да имат амбициозен план за озеленяване на градовете;
* Да не се използват химически пестициди в чувствителни зони като градските зелени площи в ЕС;
* Отрицателните въздействия върху чувствителните видове и местообитанията, включително върху морския дънен риболов и добив да са значително намалени за постигане на добра екологична среда и статус;
* Приловът на видове да се елиминира или да се намали до ниво, което позволява възстановяване на видове и опазване.

**3.   ОСИГУРЯВАНЕ НА ПРОМЯНАТА**

**3.1. Нова рамка за управление.** Понастоящем в ЕС няма цялостна управленска рамка, която да ръководи изпълнението на ангажиментите за биологичното разнообразие, договорени на национално, европейско или международно ниво. За да се справи с празнината, ЕК ще въведе **Рамка за управление на новото европейско биологично разнообразие**.

**3.2. Засилване на прилагането на законодателството за околната среда.** **Пълното изпълнение и** **прилагането на законодателството на ЕС в областта на околната среда е в основата на тази стратегия**.

**3.3. Изграждане на интегриран и цялостен подход.**

**3.3.1.** Бизнес за биологичното разнообразие. През 2021 г. ЕК ще представи нова инициатива за **устойчиво корпоративно управление** .

**3.3.2.** Инвестиции, ценообразуване и данъчно облагане. За да се отговори на нуждите на тази стратегия, включително по отношение на инвестиционните приоритети за Натура 2000 и зелената инфраструктура, **поне 20 милиарда евро годишно трябва да бъдат осигурени за разходи за природата**.

**3.3.3.** Измерване и интегриране на ценността на природата. ЕК ще разработи през 2021 г.методи, критерии и стандарти за описание на основните характеристики на биоразнообразието, неговите услуги, ценности и устойчиво използване.Те ще включват **измерване на екологичния отпечатък на продукти и организации** **върху околната среда** , включително чрез подходи на жизнения цикъл и отчитане на природния капитал.

**3.3.4.** Подобряване на знанията, образованието и уменията. Бъдещата програма „Хоризонт Европа“ ще включва **дългосрочна програма за стратегически изследвания** **за биологичното разнообразие.**

**4. ЕС С ПОВИШЕНО НИВО НА АМБИЦИЯ ОТНОСНО БИОРАЗНООБРАЗИЕТО В СВЕТА**

**4.1. Повишаване на нивото на амбиция и ангажираност в световен мащаб.** ЕС е готов да вложи всички усилия, да работи в коалиция със съмишленици на високо равнище **за постигане на амбицията за биоразнообразието чрез** постигане на амбициозна нова глобална рамка след 2020 г

**4.2. Използване на външни действия за насърчаване на амбицията на ЕС**

**4.2.1.** Международно управление на океаните. В съответствие с програмата за международно управление на океаните,  ЕС ще подкрепи заключението за амбициозно, правно обвързващо споразумение относно **морското биологично разнообразие на райони отвъд** **национална юрисдикция** (BBNJ) до края на 2020 г.

**4.2.2.** Търговска политика. **Търговската политика активно ще подкрепя и ще бъде част от екологичния преход**. ЕК ще предприеме редица стъпки за **борба с незаконната търговия с диви животни** .

**4.2.3.** Международно сътрудничество, политика на съседство и ресурсна мобилизация. Осигуряването на амбициозна глобална рамка за биологичното разнообразие след 2020 г. ще изисква по-голямо сътрудничество с партньори, увеличение на подкрепата и финансиране и постепенно прекратяване на субсидиите, които са вредни за биоразнообразието.

**5.  ЗАКЛЮЧЕНИЕ**

Защитата и възстановяването на биоразнообразието е единственият начин за запазване на качеството и приемствеността на човешкия живот на Земята. Ангажиментите, предложени в тази стратегия, проправят пътя за амбициозни и необходими промени, които ще гарантират благосъстоянието и икономическия просперитет на настоящите и бъдещи поколения в здравословна среда. ЕК приканва Европейския парламент и Съвета да одобрят тази стратегия преди 15 -ата конференция на страните по Конвенцията за биологичното разнообразие.